ย้อนรอยข่าวดังต้นปี 61 รายย่อยเฮสนั่น! PTT แตกพาร์เหลือบาทเดียว!
ย้อนรอยข่าวดังต้นปี 61 "PTT แตกพาร์บาท"
12 เม.ย. 2561

นับตั้งแต่ก้าวเข้าสู่ปี 2561 มีเรื่องราวเกิดขึ้นมากมายในแวดวงตลาดทุน และประเด็นที่ทีม “ข่าวหุ้นธุรกิจออนไลน์” ได้คัดเลือกมาในวันนี้ถือเป็นเรื่องน่ายินดีสำหรับนักลงทุนรายย่อย หลังจากเมื่อวันที่ 20 ก.พ. 61 ที่ผ่านมา บริษัทยักษ์ใหญ่อย่าง บริษัท ปตท. จำกัด (มหาชน) หรือ PTT ประกาศข่าวดีจากบอร์ดบริหาร หลังไฟเขียวแตกพาร์หุ้น PTT จากเดิมพาร์ 10 บาท เหลือแค่ 1 บาท พร้อมเตรียมนำเข้าที่ประชุมผู้ถือหุ้นเพื่อขออนุมัติในวันที่ 12 เม.ย.61
และก็เป็นไปตามคาด เมื่อวันที่ 12 เม.ย.ที่ผ่านมา ที่ประชุมสามัญผู้ถือหุ้นมีมติอนุมัติแตกพาร์ด้วยคะแนนโหวตสูงเฉียด 100% ด้วยคะแนนเสียง 2,344,776,112 เสียง หรือสูงกว่า 99.9521% ของจำนวนเสียงทั้งหมดของผู้ถือหุ้น พร้อมเดินหน้าเทรดหุ้นในราคาพาร์ใหม่ในช่วงต้นเดือนพ.ค.
พร้อมมั่นใจว่าการแตกพาร์ดังกล่าวจะไม่ทำให้ทุนจดทะเบียนเปลี่ยนแปลงไป รวมถึงไม่มีผลกระทบต่อมูลค่าที่แท้จริงของหุ้น PTT และไม่ส่งผลกระทบในทางลบ ( Dilution Effect) ต่อผู้ถือหุ้น
ทั้งนี้ การแตกพาร์ดังกล่าวนอกจากจะเป็นการเสริมสภาพคล่องให้แก่บริษัทแล้ว ยังถือเป็นการเปิดโอกาสให้นักลงทุนรายย่อยเข้าถึงหุ้นของบริษัทได้มากยิ่งขึ้น เนื่องจากปัจจุบันราคาหุ้น PTT มีมูลค่าสูงกว่า 500 บาทต่อหุ้น อีกทั้งตามข้อบังคับของตลาดหลักทรัพย์แห่งประเทศไทย (ตลท.) นักลงทุนจะต้องซื้อหุ้นในขั้นต่ำ 100 หุ้น เท่ากับว่า จะลงทุนในหุ้น PTT ต้องใช้เงินอย่างน้อย 50,000 บาท เป็นอย่างต่ำ ซึ่งนับว่าเป็นมูลค่าที่สูงสำหรับนักลงทุนรายย่อย แต่หากมีการอนุมัติแตกพาร์ จะทำให้มูลค่าการเข้าลงทุนลดลงเป็นอย่างมาก
โดยปัจจุบัน PTT มีทุนจดทะเบียนก่อนการเปลี่ยนแปลงมูลค่าหุ้นที่ตราไว้ (พาร์) จำนวน 28,562,996,250 บาท มีทุนที่ออกและชำระแล้ว จำนวน 28,562,996,250 บาท ตามมูลค่าที่ตราไว้หุ้นละ 10 บาท หรือมีจำนวนหุ้นทั้งหมด 2,856,299,625 หุ้น
สำหรับภายหลังการเปลี่ยนแปลงมูลค่าหุ้นที่ตราไว้จำนวน 28,562,996,250 บาท โดยมีทุนที่ออกและชำระแล้ว จำนวน 28,562,996,250บาท ตามมูลค่าที่ตราไว้ หุ้นละ 1 บาท ส่งผลให้มีจำนวนหุ้นเพิ่มขึ้นเป็น 28,562,996,250 หุ้น และราคาหุ้นจะลดลงมาอยู่ที่ประมาณ 50 บาท ซึ่งถือเป็นรายคาที่นักลงทุนรายย่อยเข้าลงทุนได้
ทั้งนี้ ภายหลังจากการรายงานข่าวแตกพาร์ออกมาได้มีนักลงทุนเข้ามาเก็บหุ้น PTT เป็นจำนวนมาก ส่งผลให้ราคาหุ้นทะยานขึ้นอย่างต่อเนื่องจนไปทำสถิติสูงสุด (New High) ที่ระดับ 588 บาท เมื่อวันที่ 27 ก.พ.61
ขณะที่ประเด็นดังกล่าว ยังเป็นที่น่าจับตาว่า ราคาหุ้น PTT ในพาร์ใหม่ หลังจากเข้าซื้อขายในตลาดหลักทรัพย์ในเดือนพ.ค.นี้ จะสามารถปรับตัวขึ้นอีกมากน้อยแค่ไหน? เนื่องจาก PTT ถือเป็นหุ้นพลังงานรายใหญ่ของประเทศ และเป็นหุ้นที่พื้นฐานธุรกิจ และผลประกอบการดีเสมอต้นเสมอปลาย ภายหลังแตกพาร์นี้ PTT อาจกลายเป็นหุ้นพิมพ์นิยมสำหรับนักลงทุนรายย่อยได้ไม่ยาก